འདི་ཡང་བོད་མི་རང་གིས་གོ་བདེ་བ་ཞེས་བོད་རང་གི་ས་སྐྱེས་རྡོ་སྐྱེས་ཀྱི་སྐད་ཡིག་སྟེ།བོད་སྐད་རྣལ་མ་ཞིག་བྱུང་ན།བོད་མི་སུས་ཉན་ཡང་གོ་བདེ་ལ་ཐོས་པ་ཙམ་གྱིས་འདིའི་དོན་ནི་འདིའོ་སྙམ་པའི་ངེས་ཤེས་འདྲོང་ཐུབ་པའི་ནུས་པ་དང་ལྡན་པ་ཞིག་ཅིས་ཀྱང་ཡོང་བར་བྱ་དགོས་པ་ལས།བསྒྱུར་གཞུང་གཙོར་བཟུང་སྟེ་མཛེས་པའི་ཆེད་དུ་སྙན་ངག་དང་མངོན་བརྗོད་སོགས་ཀྱིས་སྤུད་གང་ཐུབ་བྱེད་པའམ་ཡུལ་སྐད་ཀྱིས་ལྷད་མང་དུ་ཞུགས་ཚེ།བསྒྱུར་བའི་གཞུང་གང་གི་དོན་དེ་མི་གོ་བའམ་ལོག་པར་གོ་ཉེན་ཆེ་བས།བོད་རང་གི་སྐད་ཡིག་གི་ཡིག་རྩ་ངེས་ཅན་ཞིག་ཡོད་པ་གཞིར་བཞག་སྟེ་ལོ་ཙཱའི་ལས་ལ་འཇུག་དགོས་པ་ནན་གྱིས་བསྟན་ཡོད་དོ།།